PMIndiaData/PMIndiaSum huggingface dataset:
അസമിലെ വെള്ളപ്പൊക്കത്തെ കുറിച്ച് സംസ്ഥാന  മുഖ്യമന്ത്രിയുമായി പ്രധാനമന്ത്രി സംസാരിച്ചു

പ്രധാനമന്ത്രി ശ്രീ നരേന്ദ്ര മോദി അസമിന്റെ ഭാഗങ്ങളിലെ വിവിധ വെള്ളപ്പൊക്കത്തെ കുറിച്ച് മുഖ്യമന്ത്രി ശ്രീ ഹിമന്ത ബിശ്വ ശർമ്മയുമായി സംസാരിച്ചു. സാഹചര്യം ലഘൂകരിക്കാൻ സഹായിക്കുന്നതിന് കേന്ദ്രത്തിൽ നിന്ന് സാധ്യമായ എല്ലാ പിന്തുണയും പ്രധാനമന്ത്രി ഉറപ്പ് നൽകി. ഒരു ട്വീറ്റിൽ പ്രധാനമന്ത്രി പറഞ്ഞു; "അസം മുഖ്യമന്ത്രി ശ്രീ ഹിമന്ത ബീശ്വയോട് സംസാരിച്ചു, സംസ്ഥാനത്തിന്റെ ചില ഭാഗങ്ങളിലെ വെള്ളപ്പൊക്ക സാഹചര്യം വിലയിരുത്തി. സാഹചര്യം ലഘൂകരിക്കാൻ സഹായിക്കാൻ കേന്ദ്രത്തിൽ നിന്ന് സാധ്യമായ എല്ലാ പിന്തുണയും ഉറപ്പുനൽകി. ദുരിതബാധിത പ്രദേശങ്ങളിൽ താമസിക്കുന്നവരുടെ സുരക്ഷയ്ക്കും ക്ഷേമത്തിനും വേണ്ടി ഞാൻ പ്രാർത്ഥിക്കുന്നു. "
മൻ കി ബാത്തിന്റെ ജൂലൈ ലക്കം ട്യൂൺ  ചെയ്യാൻ പ്രധാനമന്ത്രി പൗരന്മാരെ ക്ഷണിച്ചു

ജൂലൈ 31 ന് രാവിലെ 11 മണിക്ക് പ്രക്ഷേപണം ചെയ്യുന്ന മൻ കി ബാത്തിന്റെ ജൂലൈ ലക്കത്തിലേക്ക് ട്യൂൺ-ഇൻ ചെയ്യാൻ പ്രധാനമന്ത്രി ശ്രീ നരേന്ദ്ര മോദി എല്ലാ പൗരന്മാരെയും ക്ഷണിച്ചു. ബഹിരാകാശത്ത് ഇന്ത്യയുടെ കുതിപ്പ്, കായിക രംഗത്തെ മഹത്വം, രഥയാത്ര തുടങ്ങിയ വിഷയങ്ങൾ ഉൾക്കൊള്ളുന്ന മൻ കി ബാത് ലഘുലേഖയുടെ ജൂൺ പതിപ്പും പ്രധാനമന്ത്രി പങ്കിട്ടു. പ്രധാനമന്ത്രി ട്വീറ്റ് ചെയ്തു: “നാളെ ജൂലൈ 31ന് രാവിലെ 11 മണിക്കുള്ള ഈ മാസത്തെ മൻ കി ബാത്തിലേക്ക് ട്യൂൺ-ഇൻ ചെയ്യാൻ ഞാൻ നിങ്ങളെ എല്ലാവരെയും ക്ഷണിക്കുന്നു. ബഹിരാകാശത്തിലെ ഇന്ത്യയുടെ കുതിപ്പ്, കായിക രംഗത്തെ മഹത്വം, രഥയാത്ര എന്നിവയും അതിലേറെയും പോലുള്ള കഴിഞ്ഞ മാസത്തെ രസകരമായ വിഷയങ്ങൾ ഉൾക്കൊള്ളുന്ന ഒരു ലഘുലേഖ പങ്കിടുന്നു."
മുൻ അമേരിക്കൻ പ്രസിഡന്റ് ജോർജ്  എച് . ഡബ്ള്യു . ബുഷിന്റെ നിര്യാണത്തിൽ പ്രധാനമന്ത്രി അനുശോചിച്ചു

മുൻ അമേരിക്കൻ പ്രസിഡന്റ് ജോർജ് എച് . ഡബ്ള്യു . ബുഷിന്റെ നിര്യാണത്തിൽ പ്രധാനമന്ത്രി ശ്രീ. നരേന്ദ്ര മോദി അനുശോചനം പ്രകടിപ്പിച്ചു. " മുൻ അമേരിക്കൻ പ്രസിഡന്റ് ജോർജ് എച് . ഡബ്ള്യു . ബുഷിന്റെ നിര്യാണത്തിൽ അമേരിക്കയിലെ ജനങ്ങളെയും ബുഷിന്റെ കുടുംബത്തെയും അനുശോചനം അറിയിക്കുന്നു. ലോക ചരിത്രത്തിലെ ഒരു നിർണ്ണായക കാലഘട്ടത്തിൽ അദ്ദേഹം ഒരു പ്രമുഖനായ രാജ്യതന്ത്രജ്ഞനായിരുന്നു." അമേരിക്കയും ഇന്ത്യയും തമ്മിലുള്ള കരുത്തുറ്റ ബന്ധങ്ങൾക്ക്‌ അത്യാവേശമുള്ള വ്യക്തിയായിരുന്നു മുൻ അമേരിക്കൻ പ്രസിഡന്റ് ജോർജ് എച് . ഡബ്ള്യു .ബുഷ് , " പ്രധാനമന്ത്രി പറഞ്ഞു.
അഹമ്മദാബാദില്‍ ആശുപത്രിയിലുണ്ടായ തീപിടുത്തത്തില്‍ ജീവനുകൾ നഷ്ടപ്പെട്ടതില്‍ പ്രധാനമന്ത്രി അനുശോചനം രേഖപ്പെടുത്തി

അഹമ്മദാബാദില്‍ ആശുപത്രിയിലുണ്ടായ തീപിടുത്തത്തില്‍ ജീവഹാനി സംഭവിച്ചതില്‍ പ്രധാനമന്ത്രി അനുശോചിച്ചു. ‘അഹമ്മദാബാദിലെ ആശുപത്രിയിലുണ്ടായ ദാരുണമായ തീപിടുത്തം വല്ലാതെ ദുഃഖിപ്പിച്ചു. മരണപ്പെട്ടവരുടെ കുടുംബങ്ങളോട് അനുശോചനം രേഖപ്പെടുത്തുന്നു. പരുക്കേറ്റവര്‍ വേഗത്തില്‍ സുഖംപ്രാപിക്കട്ടെ. മുഖ്യമന്ത്രിയുമായും മേയറുമായും സ്ഥിതിയെക്കുറിച്ച് സംസാരിച്ചു. ഭരണസംവിധാനം സാദ്ധ്യമായ എല്ലാ സഹായങ്ങളും ലഭ്യമാക്കുന്നുണ്ട്” പ്രധാനമന്ത്രി ഒരു ട്വീറ്റില്‍ പറഞ്ഞു.
വാരണാസി ലോക്‌സഭാ മണ്ഡലത്തിലെ ഗ്രാമത്തലവന്‍മാരുമായി പ്രധാനമന്ത്രി ആശയവിനിമയം നടത്തി

വാരണാസി ലോക്‌സഭാ മണ്ഡലത്തില്‍നിന്നുള്ള ഗ്രാമത്തലവന്‍മാരെ ന്യൂഡെല്‍ഹിയിലെ തന്റെ വസതിയില്‍ പ്രധാനമന്ത്രി ശ്രീ. നരേന്ദ്ര മോദി സ്വീകരിച്ചു. വാരണാസിയില്‍നിന്ന് എത്തുന്ന ഗ്രാമത്തലവന്‍മാരുടെ നാലാമത്തെ സംഘമാണിത്. സ്‌കൂളുകളില്‍ പെണ്‍കുട്ടികള്‍ അവധിയെടുക്കാതെ എത്തുന്നുണ്ടെന്നും ഉച്ചഭക്ഷണം നിലവാരം പുലര്‍ത്തുന്നതാണെന്നും ഉറപ്പുവരുത്തണമെന്ന് കൂടിക്കാഴ്ചയില്‍ പ്രധാനമന്ത്രി അവരോട് ആവശ്യപ്പെട്ടു. ഗ്രാമങ്ങളില്‍ ശുചിത്വബോധം നിലനിര്‍ത്താന്‍ നിര്‍ദേശിക്കുകയും ചെയ്തു. ആണ്‍മക്കള്‍ക്കും പെണ്‍മക്കള്‍ക്കും ഇടയില്‍ വിവേചനമുണ്ടാകുന്ന സാഹചര്യം ഒഴിവാക്കണമെന്നു പ്രധാനമന്ത്രി ആഹ്വാനം ചെയ്തു.
അഷ്ഗാബാത് ഉടമ്പടിയില് ഇന്ത്യ പങ്കാളിയാകും.

മധ്യേഷ്യയ്ക്കും പേര്ഷ്യന് ഗള്ഫിനും ഇടയില് അന്താരാഷ്ട്ര ചരക്ക് നീക്ക ഇടനാഴി സ്ഥാപിക്കാനുള്ള അഷ്ഗാബാത് ഉടമ്പടിയില് ഇന്ത്യയും പങ്കാളിയാകുന്നതിന് പ്രധാനമന്ത്രിയുടെ അധ്യക്ഷതയില് ചേര്ന്ന കേന്ദ്ര മന്ത്രിസഭാ യോഗം അനുമതി നല്കി. ഒമാന്, ഇറാന്, തുര്ക്ക്മെനിസ്ഥാന്, ഉസ്ബെക്കിസ്ഥാന് എന്നീ രാജ്യങ്ങളാണ് ഉടമ്പടിയുടെ സ്ഥാപക അംഗങ്ങള്. ഈ ഉടമ്പടിയില് ചേരുന്നത് വഴി യൂറോഷ്യന് മേഖലയുമായുള്ള ഇന്ത്യയുടെ ചരക്ക് ഗതാഗതവും, വാണിജ്യ ഇടപാടുകളും കൂടുതല് സാധ്യമാകും. സ്ഥാപകംഗങ്ങളുടെ കൂടി അംഗീകാരം ലഭിക്കുന്ന മുറയ്ക്ക് ഇന്ത്യ ഉടമ്പടിയില് ഔദ്യോഗികമായി ചേരും.
വാല്മീകി ജയന്തി ദിനത്തിൽ മഹർഷി വാല്മീകിയെ പ്രധാനമന്ത്രി നമിച്ചു

വാല്മീകി ജയന്തി ദിനത്തിൽ പ്രധാനമന്ത്രി ശ്രീ നരേന്ദ്ര മോദി മഹർഷി വാല്മീകിക്ക് ആദരാഞ്ജലികൾ അർപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "വാല്മീകി ജയന്തിയുടെ പ്രത്യേക അവസരത്തിൽ ഞാൻ മഹർഷി വാല്മീകിയെ ആദരപൂർവ്വം നമിക്കുന്നു. നമ്മുടെ സമ്പന്നമായ ഭൂതകാലവും മഹത്തായ സംസ്കാരവും രേഖപ്പെടുത്തുന്നതിനുള്ള അദ്ദേഹത്തിന്റെ പ്രധാന സംഭാവനകൾ നാം സ്മരിക്കുന്നു. സാമൂഹിക ശാക്തീകരണത്തിൽ അദ്ദേഹം നൽകിയ ഊന്നൽ നമ്മെ പ്രചോദിപ്പിക്കുന്നു."
ഇന്ത്യയും, ബ്രിട്ടണും,വടക്കല്‍ അയര്‍ലന്റും മൃഗസംരക്ഷണ, പാലുല്‍പ്പാദ, മത്സ്യമേഖലയില്‍ ഏര്‍പ്പെട്ട ധാരണാപത്രം മന്ത്രിസഭായോഗം വിലയിരുത്തി

ഇന്ത്യയും, ബ്രിട്ടണും (യു.കെ), വടക്കന്‍ അയര്‍ലന്റും തമ്മില്‍ 2018 ഏപ്രില്‍ 17ന് മൃഗസംരക്ഷണ, പാലുല്‍പ്പാദന, മത്സ്യ മേഖലയിലെ സഹകരണത്തിന് ഏര്‍പ്പെട്ട ധാരണാപത്രം പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം വിലയിരുത്തി. മൃഗസംരക്ഷണ, പാലുല്‍പ്പാദന, മത്സ്യമേഖലകളില്‍ ഉല്‍പ്പാദന വര്‍ദ്ധനവും ഇന്ത്യന്‍ കന്നുകാലികളുടെയും മത്സ്യങ്ങളുടെയും ഉല്‍പ്പാദനക്ഷമതയുടെ വര്‍ദ്ധനവുമാണ് ഈ ധാരണാപത്രത്തിലുടെ ഉഭയകക്ഷി സഹകരണത്തിലൂടെ ലക്ഷ്യമാക്കുന്നത്. നേട്ടങ്ങള്‍: ഈ സഹകരണത്തിലൂടെ കന്നുകാലികളുടെ ആരോഗ്യം, കന്നുകാലികളുടെയും മത്സ്യത്തിന്റെയും പ്രത്യുല്‍പ്പാദനം എന്നിവ മെച്ചപ്പെടുത്തുക, ആഭ്യന്തര ഉപഭോഗത്തിന് വേണ്ട പാലുല്‍പ്പാദനം, മത്സ്യ, മൃഗ ഉല്‍പ്പന്നങ്ങള്‍ എന്നിവ വര്‍ദ്ധിപ്പിക്കുക, കയറ്റുമതി പ്രോത്സാഹിപ്പിക്കുക എന്നിവയാണ് ധാരണാപത്രം ലക്ഷ്യമാക്കുന്നത്. കന്നുകാലി, മത്സ്യ പരിപാലനം, പാലുല്‍പ്പാദനം എന്നിവയില്‍ ചര്‍ച്ചയും, സഹകരണവും ഈ ധാരണാപത്രം പ്രോത്സാഹിപ്പിക്കുന്നു – കന്നുകാലി, മത്സ്യ പരിപാലനവുമായി ബന്ധപ്പെട്ട് പരസ്പരം ആശങ്കയുള്ളതോ താല്‍പര്യമുള്ളതോ ആയ വിഷയങ്ങള്‍. -കന്നുകാലികളുടെ ആരോഗ്യത്തിലും പരിപാലനത്തിലും, പ്രത്യുല്‍പ്പാദനം, പാലുല്‍പ്പാദനം, മത്സ്യപരിപാലനം എന്നീ വിഷയങ്ങളിലും സഹകരണം. – വളര്‍ത്തല്‍, തീറ്റകൊടുക്കല്‍ കൂടുതല്‍ പോഷകഗുണമുള്ളതാക്കുന്നതിനുള്ള സംവിധാനം മെച്ചപ്പെടുത്തുകയും കുറവുള്ള മേഖലകളില്‍ അവ വന്‍തോതില്‍ എത്തിച്ച് കന്നുകാലികളില്‍ ഉയര്‍ന്ന ഉല്‍പ്പാദന ക്ഷമതയും ഉല്‍പ്പാദനവും ഉറപ്പാക്കുകയും ചെയ്യുന്നതിന് വേണ്ട പരിപാലനവും സംവിധാനവും. -കന്നുകാലി വ്യാപാരം, മൃഗപരിപാലനം, മൃഗ ഉല്‍പ്പന്നങ്ങള്‍ എന്നിവയുമായി ബന്ധപ്പെട്ടുണ്ടാകുന്ന ശുചിത്വ പ്രശ്‌നങ്ങള്‍. -സാങ്കേതികമായി ഉയര്‍ന്ന ഗുണനിലവാരമുള്ള തീറ്റപ്പുല്ല് വികസിപ്പിക്കുക, തീറ്റയുമായി ബന്ധപ്പെട്ട മരങ്ങളുടെ നഴ്‌സറിയും തീറ്റ വിളകളും വികസിപ്പിക്കുകയും സംയോജിത കാര്‍ഷിക സമ്പ്രദായത്തിലൂടെ തീറ്റയുമായി ബന്ധപ്പെട്ട ഇനങ്ങള്‍ കൃഷിചെയ്യുന്നതിനായി ആഗ്രോ-ഫോറസ്റ്ററി പ്രോത്സാഹിപ്പിക്കുക. വരള്‍ച്ചയുള്ള പ്രദേശങ്ങളിലെ മണ്ണിന്റെ നനവ് സംരക്ഷിക്കുന്നതും ഇതില്‍ ഉള്‍പ്പെടും. -പരസ്പരം അംഗീകരിച്ച മേഖലകളിലെ പഠനം/പരിശീലനം എന്നിവയ്ക്കായി ശാസ്ത്രവിദഗ്ധരുടെ വിനിമയം. -വിവരങ്ങളുടെയും, വിവരസാങ്കേതികതയുടെയും ഉപയോഗം ഉള്‍പ്പെടെ നൂതനമായ കാര്‍ഷിക വികസ സമീപനങ്ങളുമായി ബന്ധപ്പെട്ട ക്രോസ് ലേണിംഗ്, -കക്ഷികള്‍ക്ക് താല്‍പര്യമുള്ള മറ്റ് ഏത് വിഷയങ്ങളും. സംയുക്ത പരിപാടികള്‍ രൂപീകരിക്കുന്നതിനും സഹകരണവും കൂടിക്കാഴ്ചകള്‍ക്കും വേണ്ട സൗകര്യങ്ങള്‍ ഒരുക്കുന്നതിനുമായി ഓരോ കക്ഷികളുടെയും പ്രതിനിധികള്‍ ഉള്‍ക്കൊള്ളുന്ന ഒരു സംയുക്ത കര്‍മ്മ സമിതി രൂപീകരിക്കും. പശ്ചാത്തലം: ഇന്ത്യയെ പ്രതിനിധീകരിച്ച് കാര്‍ഷിക, കര്‍ഷക ക്ഷേമ മന്ത്രാലയത്തിന്റെ കീഴിലുള് മൃഗസംരക്ഷണ, പാലുല്‍പ്പാദന, മത്സ്യ വകുപ്പും (ഡി.എ.ഡി.എഫ്), യുണൈറ്റഡ് കിംഗ്ഡം ആന്റ് വടക്കന്‍ അയര്‍ലന്റ് എന്നീ രാജ്യങ്ങളെ പ്രതിനിധീകരിച്ച പരിസ്ഥിതി, ഭക്ഷ്യ ഗ്രാമീണകാര്യ വകുപ്പും ചേര്‍ന്ന് 2018 ഏപ്രിലിലാണ് മുഗസംരക്ഷണം, പാലുല്‍പ്പാദനം, മത്സ്യമേഖലകളിലെ സഹകരണത്തിന് ധാരണാപത്രത്തില്‍ ഏര്‍പ്പെട്ടത്.
ജന്മവാര്‍ഷിക ദിനത്തില്‍ ദയാനന്ദ സരസ്വതി സ്വാമിക്കു പ്രധാനമന്ത്രി ആദരാഞ്ജലി അര്‍പ്പിച്ചു

ജന്മവാര്‍ഷിക ദിനത്തില്‍ ദയാനന്ദ സരസ്വതി സ്വാമിക്കു പ്രധാനമന്ത്രി ശ്രീ. നരേന്ദ്ര മോദി ആദരാഞ്ജലി അര്‍പ്പിച്ചു. ‘ജയന്തിനാളില്‍ ദയാനന്ദ സരസ്വതി സ്വാമിക്കു ശ്രദ്ധാഞ്ജലി. സാമൂഹ്യപരിഷ്‌കരണ രംഗത്തും വിദ്യാഭ്യാസ രംഗത്തും അദ്ദേഹം നടത്തിയ മഹത്തായ പരിശ്രമങ്ങള്‍ ദീര്‍ഘകാലമായി ഗുണംചെയ്യുന്നു’, പ്രധാനമന്ത്രി പറഞ്ഞു.
കണ്ട്‌ല തുറമുഖത്തിനെ ദീന്‍ദയാല്‍ തുറമുഖമെന്ന് പുനര്‍നാമകരണം ചെയ്യുന്നതിന് കേന്ദ്രമന്ത്രിസഭയുടെ അനുമതി

കണ്ട്‌ല തുറമുഖത്തെ ദീന്‍ദയാല്‍ തുറമുഖമെന്ന് പുനര്‍നാമകരണം ചെയ്യുന്നതിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അനുമതി നല്‍കി. ഇന്ത്യയില്‍ പൊതുവേ തുറമുഖങ്ങള്‍ക്ക് അവ സ്ഥിതിചെയ്യുന്ന നഗരത്തിന്റെ പേരാണ് നല്‍കുന്നത്. എന്നാല്‍ ചില പ്രത്യേക കേസുകളില്‍ പ്രത്യേക പരിഗണന നല്‍കി മഹാന്മാരായ മുന്‍കാല നേതാക്കളുടെ പേരില്‍ തുറമുഖങ്ങള്‍ ഗവണ്‍മെന്റ് പുനര്‍നാമകരണം ചെയ്യാറുണ്ട്. പശ്ചാത്തലം കണ്ട്‌ലയിലുള്ള തുറമുഖത്തെ ദീന്‍നയാല്‍ തുറുമഖമെന്ന് പുനര്‍നാമകരണം ചെയ്യണമെന്ന് ഗുജറാത്തിലെ വിവിധ ഭാഗങ്ങളില്‍ നിന്ന് പ്രത്യേകിച്ച് കച്ച് ജില്ലയില്‍ നിന്ന് ആവശ്യമുയര്‍ന്നിരുന്നു. സ്വന്തം ജീവിതം രാജ്യസേവനത്തിന് വേണ്ടി സമര്‍പ്പിച്ച പ്രമുഖനായ നേതാവായിരുന്നു പണ്ഡിറ്റ് ദീന്‍ദയാല്‍ ഉപാദ്ധ്യായ (25-09-1916 മുതല്‍ 1-02-1968 വരെ) . തന്റെ ജീവിതം മുഴുവനും രാജ്യസേവനത്തിന് വേണ്ടി അര്‍പ്പിക്കുകയും ബഹുജനങ്ങള്‍ക്കിടയില്‍ പ്രവര്‍ത്തിക്കുകയും പാവപ്പെട്ടവരുടെയും തൊഴിലാളി വിഭാഗങ്ങളുടെയും ഉന്നമനത്തിനായി ജീവിതം ത്യാഗം ചെയ്യുകയും ചെയ്ത വ്യക്തിയാണ് അദ്ദേഹം. സഹിഷ്ണുത, അച്ചടക്കം, നിസ്വാര്‍ത്ഥത എന്നീ തത്വതങ്ങളില്‍ അധിഷ്ഠിതമായ ജനാധിപത്യത്തിന്റെ മൂല്യങ്ങളെ ഉയര്‍ത്തിപ്പിടിക്കുകയും രാജ്യത്തിന്റെ നിയമവാഴ്ചയെ ബഹുമാനിക്കുകയും ചെയ്ത വ്യക്തിയായിരുന്നു അദ്ദേഹം. അദ്ദേഹത്തിന്റെ എല്ലാ കര്‍മ്മങ്ങളും ‘സമഗ്രമായ മാനവികതയില്‍’ അധിഷ്ഠിതവുമായിരുന്നു. തന്റെ ജീവിതകാലം മുഴുവനും പൊതു അഭിപ്രായത്തെ മാനിച്ചുകൊണ്ടും നിസ്വാര്‍ത്ഥതയിലും നിയമവാഴ്ചയിലും അധിഷ്ഠിതമാക്കികൊണ്ട് ജനാധിപത്യത്തെ ഇന്ത്യവല്‍ക്കരിക്കാനായി അദ്ദേഹം വിശ്രമമില്ലാതെ പ്രവര്‍ത്തിച്ചു. പണ്ഡിറ്റ് ദീന്‍ദയാല്‍ ഉപാദ്ധ്യായ തന്റെ ജീവിതം മുഴുനും പൊതുസേവനത്തിനായി സമര്‍പ്പിച്ചു. സത്യസന്ധത, പാവപ്പെട്ടവര്‍ക്കും താഴേത്തട്ടിലുള്ളവര്‍ക്കുമുള്ള നിസ്വാര്‍ത്ഥത സേവനം എന്നിവയുടെ സംക്ഷിപ്തരൂപമായിരുന്നു അദ്ദേഹം.
പ്രധാനമന്ത്രിയുടെ ഓഫീസില് ശുചിത്വ ഭാരത യജ്ഞം

പ്രധാനമന്ത്രിയുടെ ഓഫീസില് സ്വച്ഛ് ഭാരത് ദൗത്യത്തിന് കീഴില് കഴിഞ്ഞ രണ്ടാഴ്ചയായി നടന്നുവന്ന പ്രത്യേക ശുചീകരണ യജ്ഞത്തിന് സമാപനമായി. ഇതിന്റെ ഫലമായി ഉപയോഗശൂന്യമായ പതിനായിരത്തിലേറെ ഫയലുകള് നശിപ്പിക്കുകയും ചരിത്രപരമായ പ്രാധാന്യമുള്ള ആയിരത്തോളം സുപ്രധാന ഫയലുകള് നാഷണല് ആര്ക്കൈവ്സ് ഓഫ് ഇന്ത്യയിലേക്ക് മാറ്റുകയും ചെയ്തു. പ്രധാനമന്ത്രിയുടെ പ്രിന്സിപ്പല് സെക്രട്ടറി ശ്രീ. നൃപേന്ദ്ര മിശ്രയുടെ നേതൃത്വത്തില് നടന്ന പ്രത്യേക ശുചീകരണ യജ്ഞത്തില് ഉപയോഗശൂന്യമായിക്കിടന്ന നിരവധി വസ്തുക്കളും ഇലക്ട്രോണിക് ഉപകരണങ്ങളും നീക്കം ചെയ്തു. 2014 മെയില് പ്രധാനമന്ത്രിയായി ചുമതലയേറ്റയുടനെ ശ്രീ. നരേന്ദ്രമോദി പ്രധാനമന്ത്രിയുടെ ഓഫീസ് പരിശോധിച്ച ശേഷം ശുചിത്വം പരിപാലിക്കപ്പെടണമെന്നും ഇതിന്റെ ഫലമായി ഉല്പ്പാദനക്ഷമത വര്ദ്ധിക്കുമെന്നും അഭിപ്രായപ്പെട്ടു. ശ്രീ. മോദി ചുമതലയേറ്റ ശേഷം നടക്കുന്ന ഇത്തരത്തിലുള്ള മൂന്നാമത്തെ ശുചിത്വ യജ്ഞമാണിത്. പ്രധാനമന്ത്രിയുടെ നിര്ദ്ദേശത്തെത്തുടര്ന്ന് അപേക്ഷകളും പരാതികളും സ്വകരിക്കുന്നതിലും അവയുടെ തുടര്നടപടിക്രമങ്ങളിലും ഉള്പ്പെടെ വരുത്തിയ ശാസ്ത്രീയമായ നിരവധി മാറ്റങ്ങള് ഉല്പ്പാദക്ഷമതയും ശുചിത്വവും വര്ദ്ധിപ്പിക്കാന് വഴിയൊരുക്കി. നേരിട്ടും ഓണ്ലൈനിലൂടെയുമുള്ള നിവേദനങ്ങള് സ്വീകരിക്കുന്നത് വെവ്വേറെയാക്കി. പൊതുജനങ്ങളില് നിന്നുള്ള പരാതിയിന്മേല് നടപടികള് കൈക്കൊള്ളാനുള്ള സമയം ഒരു മാസത്തില് നിന്ന് ഒരു ദിവസമായി കുറച്ചുകൊണ്ട് ഇലക്ട്രോണിക് മെയില് മാനേജ്മെന്റ് സംവിധാനം ഏര്പ്പെടുത്തി. ഇതിന് പുറമെ പ്രധാന വ്യക്തികളുടെ കത്തുകള് നിരീക്ഷിക്കുന്നതിനായി ഓണ്ലൈന് വി.വി.ഐ.പി ലെറ്റര് മോണിറ്ററിംഗ് സിസ്റ്റം (വി.എല്.എം.എസ്), മീറ്റിംഗ് മാനേജ്മെന്റ് സിസ്റ്റം, ഡാഷ്ബോര്ഡ് സിസ്റ്റം എന്നിവയും ഏര്പ്പെടുത്തി. ഇവയെല്ലാം വഴി വന്തോതില് സമയലാഭമുണ്ടായി എന്നതിനുപുറമെ സംവിധാനത്തിന്റെ കാര്യക്ഷമതയും വര്ധിച്ചു. 2014 മെയ്ക്ക് ശേഷം ഉപയോഗശൂന്യമായിക്കിടന്ന ഒരു ലക്ഷത്തിലേറെ ഫയലുകള് നീക്കം ചെയ്തു. ഇതിന്റെ ഫലമായി രണ്ട് റെക്കോര്ഡ് റൂമുകള് മറ്റ് ആവശ്യങ്ങള്ക്കായി വിനിയോഗിക്കാന് കഴിഞ്ഞു. ഉപയോഗശൂന്യമായിക്കിടന്ന വസ്തുക്കളുടെ ലേലത്തിലൂടെ മറ്റ് രണ്ട് മുറികള് കൂടി ഒഴിപ്പിച്ചെടുത്തു. ജോലിസ്ഥലത്തെ അന്തരീക്ഷം പുരോഗമനപരമാക്കുന്നതിന്റെ ഭാഗമായി പുതിയ വര്ക്ക് സ്റ്റേഷനുകളും സ്ഥാപിച്ചു. ഈ ശ്രമങ്ങള് വഴി സൗത്ത് ബ്ലോക്കിലുള്ള പ്രധാനമന്ത്രിയുടെ ഓഫീസ് സമുച്ചയത്തില് 1800 ചതുരശ്ര അടി ഓഫീസ് സ്ഥലം അധികമായി ലഭിച്ചു. സൗത്ത് ബ്ലോക്കിലെ സ്ഥലപരിമിതി മൂലം നേരത്തെ റെയില് ഭവനില് പ്രവര്ത്തിച്ചിരുന്ന പി.എം.ഒ.യുടെ പൊതുജനകാര്യ വിഭാഗത്തിന്റെ 50 ഉദ്യോഗസ്ഥരെ ഈ സ്ഥലത്ത് ഉള്ക്കൊള്ളാന് കഴിഞ്ഞു. ഇത്തരത്തില് പ്രധാനമന്ത്രിയുടെ ആദര്ശങ്ങളാല് പ്രചോദിതമായ ശുചിത്വത്തിനും സംവിധാനത്തിന്റെ മെച്ചപ്പെടലിനും വേണ്ടിയുള്ള ശ്രമങ്ങളുടെ ഗുണഫലങ്ങള് വളരെ വ്യക്തമാണ്.
ഐ.ഐ.ടി. റൂര്‍ക്കി സംഘടിപ്പിച്ച ഒന്നാമത് ജയ്കൃഷ്ണ സ്മാരക പ്രഭാഷണ ചടങ്ങിനെ പ്രധാനമന്ത്രിയുടെ പ്രിന്‍സിപ്പല്‍ സെക്രട്ടറി അഭിസംബോധന ചെയ്തു

ഐ.ഐ.ടി. റൂര്‍ക്കി സംഘടിപ്പിച്ച ഒന്നാമത് ജയ്കൃഷ്ണ സ്മാരക പ്രഭാഷണ ചടങ്ങിനെ പ്രധാനമന്ത്രിയുെട പ്രിന്‍സിപ്പല്‍ സെക്രട്ടറി ശ്രീ. പി.കെ.മിശ്ര അഭിസംബോധന ചെയ്തു. കോവിഡ്-19ഉം ഇന്ത്യയില്‍ ദുരന്ത പരിപാലനത്തിന്റെ ഭാവിയും എന്നതിനെ കുറിച്ചായിരുന്നു പ്രഭാഷണം. ദുരന്ത പരിപാലനത്തിന്റെ സാധ്യത വര്‍ധിച്ചതായി പ്രിന്‍സിപ്പല്‍ സെക്രട്ടറി ചൂണ്ടിക്കാട്ടി. അതിന്റെ സാധ്യതകള്‍ വര്‍ധിച്ചുവെന്നും പല വിഷയങ്ങള്‍ അതില്‍ ഉള്‍പ്പെട്ടിട്ടുണ്ടെന്നും ഒരു ഇടുങ്ങിയ വിഷയമായല്ല അതു പരിഗണിക്കപ്പെടുന്നതെന്നും അദ്ദേഹം കൂട്ടിച്ചേര്‍ത്തു. മഹാവ്യാധി നിമിത്തമുണ്ടായ സാഹചര്യങ്ങളെ നേരിടുന്നതിനായി കൈക്കൊള്ളേണ്ട ഭാവികാല നടപടികളെക്കുറിച്ച് ശ്രീ. മിശ്ര ഊന്നിപ്പറഞ്ഞു. കോവിഡ്- 19 മഹാവ്യാധി പകര്‍ന്നുനല്‍കിയ പാഠം നല്ല ഭാവി ആസൂത്രണം ചെയ്യാന്‍ സഹായകമാണെന്നും അദ്ദേഹം വ്യക്തമാക്കി.
പ്രധാനമന്ത്രിയുടെ വസന്ത പഞ്ചമി, സരസ്വതി പൂജ ആശംസ

വസന്ത പഞ്ചമിയുടെയും സരസ്വതി പൂജയുടെയും വേളയിൽ പ്രധാനമന്ത്രി ശ്രീ നരേന്ദ്ര മോദി ജനങ്ങൾക്ക് ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു : " രാജ്യത്തെ എല്ലാ ജനങ്ങൾക്കും വളരെ സന്തോഷകരമായ വസന്ത പഞ്ചമിയും സരസ്വതി പൂജയും ആശംസിക്കുന്നു. ശാരദാംബയുടെ അനുഗ്രഹം നിങ്ങൾക്കെല്ലാവർക്കും ഉണ്ടാകട്ടെ, ഋതുരാജനയ വസന്തം എല്ലാവരുടെയും ജീവിതത്തിൽ സന്തോഷം പകരട്ടെ ."
പി.എല്‍.വി. യുടെ നാല്‍പ്പതാമത് വിജയകരമായ വിക്ഷേപണത്തില്‍ പ്രധാനമന്ത്രിയുടെ അഭിനന്ദനം

15 രാജ്യങ്ങളില്‍ നിന്നുള്ള 31 ഉപഗ്രഹങ്ങളെ വഹിച്ചുകൊണ്ടുള്ള പി.എല്‍.വി. യുടെ നാല്‍പ്പതാമത്തെ വിജയകരമായ ദൗത്യത്തിന് പ്രധാനമന്ത്രി ശ്രീ. നരേന്ദ്ര മോദി ഇന്ത്യന്‍ ബഹിരാകാശ ശാസ്ത്ര ഗവേഷണ സംഘടനയെ (ഐ.എസ്.ആര്‍.ഒ.) യെ അഭിനന്ദിച്ചു. ’15 രാജ്യങ്ങളില്‍ നിന്ന് 31 ഉപഗ്രഹങ്ങളെയും വഹിച്ചുകൊണ്ടുള്ള പി.എല്‍.വി. യുടെ വിജയകരമായ നാല്‍പ്പതാമത് ദൗത്യത്തിന് ഐ.എസ്.ആര്‍.ഒ. യ്ക്ക് അഭിനന്ദനങ്ങള്‍. നിങ്ങള്‍ ഞങ്ങളെ അഭിമാനഭരിതരാക്കി’, പ്രധാനമന്ത്രി പറഞ്ഞു.
ഇന്‍ഷുറന്‍സ് നിയന്ത്രണ മേഖലയില്‍ ഇന്ത്യയും യു.എസ്.എയും തമ്മിലുള്ള ധാരണാപത്രത്തിനു മന്ത്രിസഭാ അനുമതി

ഇന്‍ഷുറന്‍സ് റെഗുലേറ്ററി ആന്‍ഡ് ഡെവലപ്മെന്റ് അതോറിറ്റി ഓഫ് ഇന്ത്യ(ഐ.ആര്‍.ഡി.എ.ഐ.)യും ഫെഡറല്‍ ഇന്‍ഷുറന്‍സ് ഓഫീസ് (എഫ്.ഐ.ഒ.) യു.എസ്.എയും തമ്മില്‍ ധാരണാപത്രം ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. പ്രയോജനങ്ങള്‍ : സഹകരണത്തിനായും ഇരു സ്ഥാപനങ്ങളുടെയും വീക്ഷണങ്ങളുടെയും മറ്റു നിയമപരമായ ഉത്തരവാദിത്തങ്ങളുടെയും അടിസ്ഥാനത്തില്‍ വിവരങ്ങളും ഗവേഷണണ സഹായവും കൈമാറുന്നതിന് ഉള്‍പ്പെടെയുള്ള ഏകോപനത്തിനുള്ള ചട്ടക്കൂട് ഒരുക്കുന്നതാണ് ഈ ധാരണാപത്രം. കരാര്‍ പ്രകാരം, ഇരു രാജ്യങ്ങളും നിയന്ത്രണ സംവിധാനങ്ങള്‍ സംബന്ധിച്ഛ അനുഭവജ്ഞാനം കൈമാറുന്നതിനും പരിശീലന കാര്യങ്ങളില്‍ ഉള്‍പ്പെടെ പരസ്പരം സഹായിക്കുന്നതിനും ലക്ഷ്യം വെക്കുന്നു. രാജ്യാന്തര മാനദണ്ഡങ്ങള്‍ ഒരുക്കുന്നതിനും ഇന്‍ഷുറന്‍സ് മേഖലയുടെ ഫലപ്രദമായ നിയന്ത്രണത്തിലൂടെ സാമ്പത്തികസ്ഥിരതയും വികസനവും ഉപഭോക്തൃസംരക്ഷണവും ഉറപ്പാക്കുന്നതിനായി സഹകരിക്കുന്നതിനും തുടര്‍ന്നും ശ്രമിക്കാന്‍ ഇന്ത്യയും യു.എസ്.എയും പരസ്പരം സമ്മതിച്ചു. പശ്ചാത്തലം: ഇന്ത്യയിലെ ഇന്‍ഷുറന്‍സ്, റീ-ഇന്‍ഷുറന്‍സ് ബിസിനസിന്റെ ക്രമമായ വളര്‍ച്ചയെ നിയന്ത്രിക്കുന്നതിനും പ്രോല്‍സാഹിപ്പിക്കുന്നതിനുമായി ഇന്‍ഷുറന്‍സ് റെഗുലേറ്ററി ആന്‍ഡ് ഡെവലപ്മെന്റ് അതോറിറ്റി ആക്റ്റ് 1999 പ്രകാരം സ്ഥാപിക്കപ്പെട്ടതാണ് ഐ.ആര്‍.ഡി.എ.ഐ. സമാനമായി, യു.എസ്.എയിലെ ഇന്‍ഷുറന്‍സ് മേഖലയുടെ സമഗ്ര നിരീക്ഷണത്തിനായും രാജ്യാന്തര ഇന്‍ഷുറന്‍സ് മേഖലയില്‍ യു.എസ്.എയെ അര്‍ഹമായ വിധത്തില്‍ പ്രതിനിധാനം ചെയ്യുന്നതിനായും സ്ഥാപിക്കപ്പെട്ടതാണ് എഫ്.ഐ.ഒ. ഇന്ത്യയും യു.എസ്.എയും തമ്മില്‍ ദൃഢമായ വ്യാപാരബന്ധമുണ്ട്. രാഷ്ട്രീയ, ഔദ്യോഗിക തലങ്ങളില്‍ ഇരു രാഷ്ട്രങ്ങളും തമ്മില്‍ സ്ഥിരമായി ചര്‍ച്ചകള്‍ നടന്നുവരുന്നുമുണ്ട്. പല മേഖലകളിലായുള്ള ഉഭയകക്ഷി സഹകരണം ശക്തിപ്പെടുത്തുന്നതിനായി വിവിധ സംവിധാനങ്ങള്‍ ഒരുക്കപ്പെട്ടിട്ടുണ്ട്. ഇന്ത്യയില്‍ വിദേശനിക്ഷേപം ഏറ്റവും കൂടുതല്‍ ലഭ്യമാക്കുന്ന രാജ്യങ്ങളില്‍ ഒന്നാണെന്നു മാത്രമല്ല, യു.എസ്.എ. കേന്ദ്രമാക്കിയുള്ള പല ഇന്‍ഷുറന്‍സ് കമ്പനികളുമായി ചേര്‍ന്നു പല കമ്പനികളും സംയുക്തസംരഭങ്ങള്‍ ആരംഭിച്ചിട്ടുമുണ്ട്. വിദേശനിക്ഷേപ പരിധി 49 ശതമാനത്തിലേക്ക് ഉയര്‍ത്തിയതോടെ ഇന്ത്യയില്‍ ഇന്‍ഷുറന്‍സ് മേഖലയില്‍ കൂടുതല്‍ വിദേശ കമ്പനികള്‍, വിശേഷിച്ച് യൂ.എസ്.എ. കേന്ദ്രീകരിച്ചുള്ളവ, കൂടുതല്‍ നിക്ഷേപം നടത്താന്‍ സാധ്യതയുണ്ട്. ഈ സാഹചര്യത്തില്‍ ഐ.ആര്‍.ഡി.എ.ഐയും യു.എസ്.എയിലെ എഫ്.ഐ.ഒയും തമ്മിലുള്ള ഉഭയകക്ഷി ധാരണാപത്രം ഇരു രാജ്യങ്ങള്‍ക്കും ഏറെ സാധ്യതകള്‍ തുറന്നിടുന്നു.
രാജസ്ഥാന്‍ മന്ത്രി മാസ്റ്റര്‍ ഭന്‍വര്‍ലാല്‍ മേഘ്‌വാളിന്റെ നിര്യാണത്തില്‍ പ്രധാനമന്ത്രി അനുശോചനം രേഖപ്പെടുത്തി

രാജസ്ഥാന്‍ മന്ത്രിസഭാംഗം മാസ്റ്റര്‍ ഭന്‍വര്‍ലാല്‍ മേഘ്‌വാളിന്റെ നിര്യാണത്തില്‍ പ്രധാനമന്ത്രി നരേന്ദ്ര മോദി അഗാധ ദുഃഖം രേഖപ്പെടുത്തി. ''രാജസ്ഥാന്‍ മന്ത്രിസഭാംഗം മാസ്റ്റര്‍ ഭന്‍വര്‍ലാല്‍ മേഘ്‌വാള്‍ജിയുടെ മരണത്തില്‍ ദുഃഖം രേഖപ്പെടുത്തുന്നു. രാജസ്ഥാനെ സേവിക്കുന്നത് ജീവിതചര്യയായി കണ്ട മുതിര്‍ന്ന നേതാവായിരുന്നു അദ്ദേഹം. വേര്‍പാടിന്റെ ഈ നിമിഷത്തില്‍ അദ്ദേഹത്തിന്റെ കുടുംബാംഗങ്ങളെയും അനുയായികളെയും അനുശോചനം അറിയിക്കുന്നു.''- ശ്രീ മോദി ട്വിറ്ററില്‍ കുറിച്ചു.
ബംഗള ബന്ധു ഷേഖ് മുജീബുര്‍ റഹ്മാന് അദ്ദേഹത്തിന്റെ നൂറാം ജന്മവാര്‍ഷികദിനത്തില്‍ പ്രധാനമന്ത്രി ആദരാജ്ഞലികള്‍ അര്‍പ്പിച്ചു

ബംഗളാ ബന്ധു ഷേഖ് മുജിബുര്‍ റഹ്മാന് അദ്ദേഹത്തിന്റെ നൂറാം ജന്മവാര്‍ഷികദിനത്തില്‍ ഇന്ന് പ്രധാനമന്ത്രി ശ്രീ നരേന്ദ്രമോദി ആദരാജ്ഞലികള്‍ അര്‍പ്പിച്ചു. അദ്ദേഹത്തിന്റെ ധീരതയിലും ബംഗ്ലാദേശിന്റെ പുരോഗതിക്ക് നല്‍കിയ ശാശ്വതമായ സംഭാവനകളുടെ പേരിലും ഷേഖ് മുജിബുര്‍ റഹ്മാന്‍ എന്നും ഓര്‍മ്മിക്കപ്പെടുമെന്ന് ഒരു ട്വീറ്റിലുടെ പ്രധാനമന്ത്രി പറഞ്ഞു. ഇന്ന് വൈകിട്ട് ബംഗ്ലാദേശിന്റെ ജാതിര്‍ പിതാവിന്റെ 100-ാമത് ജന്മവാര്‍ഷികദിനാഘോഷങ്ങളെ പ്രധാനമന്ത്രി വിഡിയോ കോണ്‍ഫറന്‍സിംഗിലൂടെ അഭിസംബോധന ചെയ്യും. കോവിഡ്-19 മൂലം പൊതുജനങ്ങള്‍ കൂട്ടംചേരാതെയുള്ള പരിപാടികളാണ് ഇന്ന് ബംഗ്ലാദേശില്‍ ആസൂത്രണം ചെയ്തിരിക്കുന്നത്.
ഉത്തരാഖണ്ഡ്‌ സംസ്ഥാന രൂപീകരണ ദിനത്തിൽ  പ്രധാനമന്ത്രിയുടെ ആശംസ

പ്രധാനമന്ത്രി ശ്രീ നരേന്ദ്ര മോദി ഉത്തരാഖണ്ഡിലെ ജനങ്ങൾക്ക് അവരുടെ സംസ്ഥാന രൂപീകരണ ദിനത്തിൽ ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു; "ഉത്തരാഖണ്ഡിലെ ജനങ്ങൾക്ക് സംസ്ഥാന രൂപീകരണ ദിന ദിനാശംസകൾ. പ്രകൃതിയുമായും ആത്മീയതയുമായും അടുത്ത ബന്ധമുള്ള സംസ്ഥാനമാണിത്. രാഷ്ട്രനിർമ്മാണത്തിന് ഈ സംസ്ഥാനത്ത് നിന്നുള്ളവർ നിരവധി മേഖലകളിൽ അസാമാന്യമായ സംഭാവനകൾ നൽകുന്നു. വരും വർഷങ്ങളിലും ഉത്തരാഖണ്ഡ് പുരോഗതി പ്രാപിക്കട്ടെ."
പ്രധാനമന്ത്രി ബുദ്ധപൂര്‍ണിമ ആശംസകള്‍ നേര്‍ന്നു

പ്രധാനമന്ത്രി ശ്രീ. നരേന്ദ്ര മോദി രാജ്യത്തെ പൗരന്മാര്‍ക്കു ബുദ്ധപൂര്‍ണിമ ആശംസകള്‍ നേര്‍ന്നു. ‘എല്ലാവര്‍ക്കും ബുദ്ധപൂര്‍ണിമ ആശംസകള്‍. ഗൗതമബുദ്ധന്‍ പകര്‍ന്നു നല്‍കിയ മഹത്തായ പാഠങ്ങള്‍ നൂറ്റാണ്ടുകളായി ദശലക്ഷക്കണക്കിനു ജനങ്ങളെ സ്വാധീനിച്ചുവരുന്നു. അദ്ദേഹം അറിവിന്റെയും സമാധാനത്തിന്റെയും കനിവിന്റെയും കേദാരമായിരുന്നു. അദ്ദേഹം ചൊരിഞ്ഞുനല്‍കിയ അറിവ് ശാന്തിയും നീതിയുമുള്ള ഒരു സമൂഹം കെട്ടിപ്പടുക്കാന്‍ നമുക്കു പ്രചോദനമാകട്ടെ.’ -പ്രധാനമന്ത്രി പറഞ്ഞു.
സ്മാര്‍ട്ട് നഗരങ്ങളുടെ വികസനത്തിന് ബ്ലൂംബര്‍ഗ് ഫിലാന്ത്രോപീസ്സുമായി ധാരണാപത്രം ഒപ്പിടും

രാജ്യത്ത് സ്മാര്‍ട്ട് സിറ്റികള്‍ വികസിപ്പിക്കുന്നതിന് സഹായം നല്‍കുന്നത് സംബന്ധിച്ച് ന്യൂയോര്‍ക്കിലെ ബ്ലൂംബര്‍ഗ് ഫിലാന്ത്രോപീസ്സുമായി ധാരണാപത്രം ഒപ്പ് വയ്ക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. നോളേജ് പാര്‍ട്ട്‌നര്‍ എന്ന നിലയിലാകും ബ്ലൂംബര്‍ഗ് ഫിലാന്ത്രോപീസ് സ്മാര്‍ട്ട് സിറ്റി വികസനത്തെ സഹായിക്കുക.
ഭക്ഷ്യ എണ്ണകളുടെയും പയര്‍ വര്‍ഗ്ഗങ്ങളുടെയും നിയന്ത്രണ ഉത്തരവ് ദീര്‍ഘിപ്പിച്ചു

ഭക്ഷ്യ എണ്ണകള്‍, ഭക്ഷ്യ എണ്ണക്കുരുക്കള്‍, പയര്‍ വര്‍ഗ്ഗങ്ങള്‍ എന്നിവയ്ക്ക് നിലവിലുള്ള കേന്ദ്ര നിയന്ത്രണ ഉത്തരവ് അടുത്തമാസം ഒന്നാം തീയതി മുതല്‍ ഒരു വര്‍ഷത്തേയ്ക്ക് ദീര്‍ഘിപ്പിക്കാന്‍ പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന യോഗം തീരുമാനിച്ചു. ആവശ്യം വരുന്ന വേളകളില്‍ പയര്‍ വര്‍ഗ്ഗങ്ങള്‍, ഭക്ഷ്യ എണ്ണകള്‍ എന്നിവയുടെ ശേഖരം, ലൈസന്‍സിംഗ് എന്നിവ സംബന്ധിച്ച് കേന്ദ്ര ഗവണ്‍മെന്റിന്റെ മുന്‍കൂര്‍ അനുമതിയോടെ സംസ്ഥാന ഗവണ്‍മെന്റുകള്‍ക്ക് നിയന്ത്രണ ഉത്തരവ് പുറപ്പെടുവിക്കാന്‍ സഹായിക്കുന്നതിനാണ് ഈ നടപടി. പൊതുജനങ്ങള്‍ക്ക് ഈ ആവശ്യ വസ്തുക്കളുടെ ലഭ്യത മെച്ചപ്പെടുത്താനും കരിഞ്ചന്തയും, പൂഴ്ത്തിവയ്പ്പും തടയുന്നതിനും ഈ തീരുമാനം സഹായകമാകും.
കര്‍ണ്ണാടകത്തിലും, ഒഡിഷയിലും പെട്രോളിയം സംഭരണികള്‍ സ്ഥാപിക്കാന്‍ കേന്ദ്ര മന്ത്രിസഭയുടെ അനുമതി

കര്‍ണ്ണാടകത്തിലെ പാടൂരിലും, ഒഡിഷയിലെ ചണ്ഡിഖോലിലും 6.5 ദശലക്ഷം മെട്രിക് ടണ്‍ ശേഷിയുള്ള രണ്ട് പെട്രോളിയം സംഭരണികള്‍ സ്ഥാപിക്കാനും അവയ്ക്കായി പ്രത്യേക സിംഗിള്‍ പോയിന്റ് മൂറിംഗ് സംവിധാനം നിര്‍മ്മിക്കാനും പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ചണ്ഡിഖോലില്‍ നാല് ദശലക്ഷം മെട്രിക് ടണ്ണിന്റെയും, പാടൂരില്‍ 2.5 ദശലക്ഷം മെട്രിക് ടണ്ണിന്റെയും ഭൂഗര്‍ഭ സംഭരണികളാണ് നിര്‍മ്മിക്കാന്‍ അനുമതി നല്‍കിയിട്ടുള്ളത്. 2017-18 ലെ കേന്ദ്ര ബജറ്റില്‍ പ്രഖ്യാപിച്ചിരുന്നവയാണ് ഇവ. ഗവണ്‍മെന്റിന്റെ ബജറ്റ് സഹായം കുറയ്ക്കുന്നതിന് പൊതു സ്വകാര്യ പങ്കാളിത്ത മാതൃകയില്‍ പദ്ധതി ഏറ്റെടുക്കുന്നതിനാണ് തത്വത്തില്‍ അനുമതി നല്‍കിയിട്ടുള്ളത്. അത്തരം പങ്കാളിത്തത്തിനുള്ള നിബന്ധനകളും, ചട്ടങ്ങളും കേന്ദ്ര ധനമന്ത്രാലയവുമായുള്ള കൂടിയാലോചനകള്‍ക്ക് ശേഷം കേന്ദ്ര പെട്രോളിയം, പ്രകൃതി വാതക മന്ത്രാലയം നിശ്ചയിക്കും വിപണിയുടെ ആവശ്യങ്ങള്‍ അറിയുന്നതിനും, നിക്ഷേപം നടത്താന്‍ താല്‍പര്യമുള്ളവരെ കണ്ടെത്തുന്നതിനും, റോഡ് ഷോകള്‍ നടത്തിയതിന് ശേഷമായിരിക്കും ഇത്. ഇന്ത്യന്‍ സ്ട്രാറ്റജിക്ക് പെട്രോളിയം റിസര്‍വ്‌സ് ലിമിറ്റഡ് ഇതിനകം മൂന്ന് സ്ഥലങ്ങളില്‍ മൊത്തം 5.33 ദശലക്ഷം മെട്രിക് ടണ്‍ ശേഷിയുള്ള ഭൂഗര്‍ഭ ക്രൂഡ് ഓയില്‍ സംഭരണികള്‍ നിര്‍മ്മിച്ചിട്ടുണ്ട്. വിശാഖപട്ടണം (1.33 ദശലക്ഷം മെട്രിക് ടണ്‍), മംഗലാപുരം (1.55 ദശലക്ഷം മെട്രിക് ടണ്‍), പാടൂര്‍ (2.5 ദശലക്ഷം മെട്രിക് ടണ്‍) എന്നിവയാണ് ഇവ. സ്ട്രാറ്റജിക്ക് പെട്രോളിയം റിസര്‍വ്‌സ് പദ്ധതിയുടെ ഒന്നാം ഘട്ടത്തില്‍ 5.33 ദശലക്ഷം മെട്രിക് ടണ്‍ ശേഷിയാണ് ലക്ഷ്യമിട്ടിരുന്നത്. 2016-17 ലെ ഉപഭോഗ കണക്ക് പ്രകാരം ഇന്ത്യയുടെ ഏകദേശം 10 ദിവസത്തെ അസംസ്‌കൃത എണ്ണയുടെ ഉപഭോഗത്തിന് തുല്യമാണിത്. 6.5 ദശലക്ഷം മെട്രിക് ടണ്‍ ശേഷിയുള്ള രണ്ട് സംഭരണികള്‍ കൂടി സ്ഥാപിക്കാന്‍ കേന്ദ്ര മന്ത്രിസഭ അനുമതി നല്‍കിയതോടെ 12 ദിവസത്തെ അധിക വിതരണത്തിനുള്ള സൗകര്യമൊരുങ്ങി. രാജ്യത്തിന്റെ ഇന്ധന സുരക്ഷിതത്വം ഇത് വര്‍ദ്ധിപ്പിക്കും. ചണ്ഡിഖോലിലെയും, പാടൂരിലെയും, പെട്രോളിയം സംഭരണികളുടെ നിര്‍മ്മാണം ഒഡിഷയിലും, കര്‍ണ്ണാടകയിലും ഗണ്യമായ തോതില്‍ നേരിട്ടും അല്ലാതെയുമുള്ള തൊഴിലവസരങ്ങള്‍ സൃഷ്ടിക്കും
പ്രധാനമന്ത്രി നാളെ രാജസ്ഥാന്‍ സന്ദര്‍ശിക്കും

പ്രധാനമന്ത്രി ശ്രീ. നരേന്ദ്ര മോദി നാളെ (2018 ജൂലൈ 7) രാജസ്ഥാനിലെ ജയ്പൂര്‍ സന്ദര്‍ശിക്കും. കേന്ദ്ര ഗവണ്‍മെന്റിന്റെയും, രാജസ്ഥാന്‍ ഗവണ്‍മെന്റിന്റെയും വിവിധ പദ്ധതികളുടെ 12 ഗുണഭോക്താക്കള്‍ തങ്ങളുടെ അനുഭവങ്ങള്‍ വിവരിക്കുന്ന ഒരു ദൃശ്യ- ശ്രവ്യ ആവിഷ്‌ക്കാരം ജയ്പൂരില്‍ ഒരു പൊതുയോഗത്തില്‍ പ്രധാനമന്ത്രി വീക്ഷിക്കും. രാജസ്ഥാന്‍ മുഖ്യമന്ത്രി ശ്രീമതി വസുന്ധര രാജെ പരിപാടി നിയന്ത്രിക്കും. താഴെപ്പറയുന്ന പദ്ധതികളുടെ ഗുണഭോക്താക്കളാണ് അവതരണത്തില്‍ പങ്കെടുക്കുക : · പ്രധാനമന്ത്രി ഉജ്ജ്വല യോജന · പ്രധാനമന്ത്രി മുദ്രാ യോജന · പ്രധാനമന്ത്രി പാര്‍പ്പിട യോജന · സ്‌കില്‍ ഇന്ത്യ · രാഷ്ട്രീയ ശിശു ആരോഗ്യ പരിപാടി · മുഖ്യമന്ത്രി രാജശ്രീ യോജന · ഭാമാഷാ സ്വാസ്ത്യ ബീമാ യോജന · മുഖ്യമന്ത്രി ജല്‍ സ്വാവലംബന്‍ അഭിയാന്‍ · ശ്രമിക് കല്യാണ്‍ കാര്‍ഡ് · മുഖ്യമന്ത്രി പലന്‍ഹര്‍ യോജന · ഛാത്രാ സ്‌കൂട്ടി വിതരണ്‍ യോജന · ദീന്‍ ദയാല്‍ ഉപാദ്ധ്യായ വരിഷ്ട് നാഗരിക് തീര്‍ത്ഥയാത്രാ യോജന. മൊത്തം 2,100 കോടി രൂപ ചെലവ് വരുന്ന 13 നഗര അടിസ്ഥാന സൗകര്യ പദ്ധതികള്‍ക്ക് പ്രധാനമന്ത്രി തറക്കല്ലിടും. അവയില്‍ പ്രധാനപ്പെട്ടവ ചുവടെ : · ഉദയ്പൂര്‍ നഗരത്തിനായുള്ള സംയോജിത അടിസ്ഥാന സൗകര്യ പാക്കേജ്. · അജ്മീറിനുള്ള എലവേറ്റഡ് റോഡ് പദ്ധതി. · അജ്മീര്‍, ഭീല്‍വാഡ, ബിക്കാനീര്‍, ഹനുമാന്‍ഗഢ്, സിക്കര്‍, മൗണ്ട് അബു എന്നിവിടങ്ങളിലെ ജലവിതരണ, അഴുക്ക് ചാല്‍ പദ്ധതികള്‍ · ധോല്‍പൂര്‍, നഗൗര്‍, ആല്‍വാര്‍, ജോധ്പൂര്‍ എന്നിവിടങ്ങളിലെ എസ്.റ്റി.പി. യുടെ നിലവാരം ഉയര്‍ത്തല്‍. · ബുണ്ടി, അജ്മീര്‍, ബിക്കാനീര്‍ എന്നീ ജില്ലകളില്‍ പ്രധാനമന്ത്രി ആവാസ് യോജനയ്ക്ക് (നഗര) കീഴിലുള്ള പദ്ധതികള്‍. · ദസറാ മൈതാന്‍ രണ്ടാം ഘട്ടം, കോട്ട. പ്രധാനമന്ത്രി ഒരു പൊതുയോഗത്തെയും അഭിസംബോധന ചെയ്യും.
ഭഗവാൻ ബിർസ മുണ്ടയുടെ ജയന്തി ദിനത്തിൽ പ്രധാനമന്ത്രി അദ്ദേഹത്തിന് ആദരാഞ്ജലികൾ അർപ്പിച്ചു

പ്രധാനമന്ത്രി ശ്രീ നരേന്ദ്ര മോദി ഭഗവാൻ ബിർസാമുണ്ടയുടെ ജയന്തി ദിനത്തിൽ അദ്ദേഹത്തിന് സമൃദ്ധമായ ആദരാഞ്ജലികൾ അർപ്പിച്ചു. സ്വാതന്ത്ര്യ സമരത്തിന് ശക്തി പകരാൻ അദ്ദേഹം നൽകിയ സംഭാവനകളും ആദിവാസി സമാജത്തിന്റെ താൽപ്പര്യങ്ങൾക്കുവേണ്ടിയുള്ള പോരാട്ടവും ശ്രീ മോദി അനുസ്മരിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു. "ഭഗവൻ ബിർസ മുണ്ടയ്ക്ക് അദ്ദേഹത്തിന്റെ ജന്മവാർഷികത്തിൽ ആദരാഞ്ജലികൾ. സ്വാതന്ത്ര്യസമരത്തിന് വീര്യം പകർന്നതിനൊപ്പം , ആദിവാസി സമൂഹത്തിന്റെ താൽപ്പര്യങ്ങൾ സംരക്ഷിക്കാൻ അദ്ദേഹം എപ്പോഴും പോരാടി. രാജ്യത്തിന് അദ്ദേഹം നൽകിയ സംഭാവനകൾ എന്നും ഓർമ്മിക്കപ്പെടും."
കൃഷി, അനുബന്ധമേഖലകളിലെ ആശയങ്ങള്‍ സെക്രട്ടറിമാരുടെ സംഘം പ്രധാനമന്ത്രിയുടെ മുന്നില്‍ അവതരിപ്പിച്ചു

കൃഷിയും അനുബന്ധമേഖലകളുമായി ബന്ധപ്പെട്ട ആശയങ്ങള്‍ കേന്ദ്ര ഗവണ്‍മെന്റ് സെക്രട്ടറിമാരുടെ സംഘം പ്രധാനമന്ത്രി ശ്രീ. നരേന്ദ്ര മോദിയുടെ മുന്നില്‍ അവതരിപ്പിച്ചു. കേന്ദ്രമന്ത്രിമാരും നിതി ആയോഗ് ഉദ്യോഗസ്ഥരും സന്നിഹിതരായിരുന്നു. നടത്താന്‍ നിശ്ചയിച്ചിരിക്കുന്ന ഒന്‍പത് അവതരണങ്ങളില്‍ അഞ്ചാമത്തേതാണ് ഇത്.